钦定古今图书集成/明伦汇编/氏族典/第209卷 > 曹本
## 钦定古今图书集成/明伦汇编/氏族典/第209卷 > 曹本

按《滕县志》：“本字子善，汉河内守曹褒之后也。本大父
曹士安，父曹思明，皆有隐德。思明梦数人以车载匮
箧至门开箧，取人支体与之曰：‘此隶人支体也’。思明
受之，一人后至，谓其人曰：‘曹某当一侍郎儿，汝何以
隶体与之’？其人大惊曰：‘吾忘之。然侍郎皆已散尽，奈
何’？后至者顾视箧中良久曰：‘此不一侍郎鼻耶’？遂复”
与之本。生而颖异，志操不群。以贡游太学。洪武间，授
大同蔚州判官，以忧归。服除，改北平布政司都事。从
《成祖》转战山东，再出河北，长驱金陵，本城守有功焉。
积功历广西按察使，所至有声。洪熙元年升兵部侍
郎。历事仁宗、宣宗。后左迁山西参政，卒。